Fire bilbranner slukket på Rommen i Groruddalen

– Alt tyder på at dette er påtent., sier operasjonsleder Christian Krohn Engeseth.

4. nov. 2018 09:15 Sist oppdatert 4. november 2018

Klokken 08.15 søndag meldte Oslo-politiet på Twitter at det brant i flere kjøretøyer på Rommen i Groruddalen. Ifølge Twitter-meldingen brant det trolig i tre personbiler og en liten lastebil.

Brannvesenet fikk slukket brannene raskt. Politiet hadde ingen informasjon om at det var personer på stedet, men det skal være hørt stemmer i forkant av hendelsen.

Politiet har gjennomført vitneavhør i området og sjekker nå videokameraer som kan ha fanget opp noe. De har også gjort søk med hunder, uten at noen er pågrepet.

Trolig påtent

– Alt tyder på at dette er påtent. Det er ingen naturlige årsaker til at disse bilene skulle begynne å brenne, og vi har fått melding pom at det ble hørt stemmer i området i forkant, sier operasjonsleder Christian Krohn Engeseth til Aftenposten.

Ifølge Dagbladet skal i tillegg ti biler være kraftig ramponert. Området der bilene har brent er en parkeringsplass ved en brakkerigg for bygningsarbeidere.

Innsatsleder Thomas Broberg i Oslopolitiet sier til Dagbladet at det er uklart hva som har foregått.

– Vi vet ikke. Men i og med at det er skadeverk også så er det nok et sammenheng her. Det er en bil som har trilla her i tillegg så vi vet ikke om noen kanskje har prøvd å starte noe, sier Broberg.

Klokken 09.46 melder politiet på Twitter at nødetatene er ferdige på stedet.